यूपी में लगातार घट रहा है कोरोना संक्रमण, चौबीस घंटों में साढे तेरह हजार डिस्चार्ज
लखनऊ, 20 मई 2021 ( उ.प्र.समाचार सेवा)। उत्तर प्रदेश में कोरोना संक्रमण में लगातार कमी आ रही है। बीते चौबीस घंटों के दौरान राज्य में 13590 संक्रमित व्यक्ति ठीक होकर डिस्चार्ज हुए हैं। जबकि गत 30 अप्रैल के  सर्वाधिक संक्रमण के मुकाबले अब 62.5 प्रतिशत की कमी आयी है। वहीं बीते चौबीस घंटों में प्रदेश में 6725 नए मामले सामने आये हैं। यह जानकारी आज मुख्यमंत्री योगी आदित्यनाथ को टीम नाइन की वर्चुअल बैठक में दी गई। 
मुख्यमंत्री को अवगत कराया गया कि विगत 24 घण्टों में प्रदेश में कोरोना संक्रमण के 6,725 मामले प्रकाश में हैं। यह 24 अप्रैल, 2021 को प्रकाश में आए कोरोना संक्रमण के सर्वाधिक मामलों की संख्या से 31,330 कम है। विगत 24 घण्टों में 13,590 कोरोना संक्रमित व्यक्तियों को उपचार के पश्चात डिस्चार्ज किया गया है। प्रदेश में अब कोरोना के कुल एक्टिव मामलों की संख्या 1,16,434 है। इस प्रकार प्रदेश में 30 अप्रैल, 2021 को दर्ज किए गए कोरोना संक्रमण के सर्वाधिक एक्टिव मामलों 3,10,783 में 62.5 प्रतिशत की कमी आयी है। मुख्यमंत्री जी को अवगत कराया गया कि राज्य में कोरोना संक्रमण की रिकवरी दर में निरन्तर वृद्धि हो रही है। वर्तमान में यह दर बढ़कर 91.8 प्रतिशत हो गई है। विगत 24 घण्टों में राज्य में 2,91,156 टेस्ट सम्पन्न किए गए हैं। प्रदेश में अब तक 4 करोड़ 58 लाख 22 हजार 409 कोरोना टेस्ट किए जा चुके हैं। 
मुख्यमंत्री ने कहा कि कोरोना संक्रमण के उपचार के लिए राज्य में बेड की संख्या निरन्तर बढ़ाई जाए। मुख्यमंत्री जी को अवगत कराया गया कि कोविड बेड की संख्या में निरन्तर वृद्धि की जा रही है। विगत दिवस विभिन्न अस्पतालों एवं मेडिकल कॉलेजों में 382 बेड की बढ़ोत्तरी हुई है। के0जी0एम0यू0 में एक पीडियाट्रिक आई0सी0यू0 (पीकू) तैयार हो गया है। एक अन्य पीकू की स्थापना का कार्य प्रगति पर है। आर0एम0एल0आई0एम0एस0 में 120 बेड का पीकू तैयार हो रहा है। मुख्यमंत्री जी ने पीकू की स्थापना की कार्यवाही को युद्ध स्तर पर आगे बढ़ाने के निर्देश देते हुए कहा कि सभी जनपदों में पीकू के निर्माण की कार्यवाही प्रारंभ हो जानी चाहिए। डेटलाइन तय करके पीकू के निर्माण का कार्य कराया जाए। उन्होंने कहा कि पीकू के निर्माण कार्य के साथ ही, पीडियाट्रिशियन्स, एनेस्थेटिक्स, टेक्नीशियन तथा पैरामेडिकल स्टाफ की ट्रेनिंग का चरणबद्ध कार्यक्रम भी संचालित किया जाए। वर्चुअल के साथ ही फिजिकल ट्रेनिंग की व्यवस्था भी की जाए।  
मुख्यमंत्री ने कहा कि सभी अस्पतालों एवं मेडिकल कॉलेजों में मानव संसाधन की पर्याप्त व्यवस्था सुनिश्चित की जाए। इसके लिए संचालित भर्ती की कार्रवाई को प्रभावी ढंग से आगे बढ़ाएं। सेना, स्वास्थ्य विभाग तथा चिकित्सा शिक्षा विभाग के सेवानिवृत्त चिकित्सकों एवं अन्य चिकित्सा कर्मियों से संवाद स्थापित कर उनकी सेवाएं भी प्राप्त की जाए। बुजुर्ग चिकित्सकों को टेलीकंसल्टेशन के कार्य से जोड़ा जाए। 
मुख्यमंत्री ने कहा कि राज्य में कोविड संक्रमण की चेन को नियंत्रित करने में आशा जनक सफलता मिल रही है। प्रदेश में आंशिक कोरोना कफ्र्यू को सद्भावपूर्ण तथा प्रभावी ढंग से लागू किए जाने के निर्देश देते हुए उन्होंने कहा कि अत्यन्त आवश्यक कार्य से घर से बाहर निकलने वाले लोगों द्वारा अनिवार्य रूप से मास्क का प्रयोग और दो गज की दूरी का पालन किया जाए। मुख्यमंत्री ने त्रिस्तरीय पंचायत सामान्य निर्वाचन-2021 में ड्यूटी करने वाले कर्मियों की कोरोना संक्रमण से मृत्यु की स्थिति में उसके आश्रितों को कम्पेनसेशन देने के लिए व्यवस्था बनाने के निर्देश दिए हैं। प्रदेश सरकार राज्य निर्वाचन आयोग की गाइडलाइंस के क्रम में ऐसे प्रकरणों में कार्यवाही करती है। चूंकि राज्य निर्वाचन आयोग की गाइडलाइंस जब निर्धारित हुई थी, तब कोरोना संक्रमण नहीं था। ऐसे में प्रभावित परिवारों को समुचित मदद उपलब्ध कराने के लिए राज्य निर्वाचन आयोग से गाइडलाइंस में संशोधन का अनुरोध किया जाए। उन्होंने मुख्य सचिव एवं अपर मुख्य सचिव पंचायतीराज को इस सम्बन्ध में राज्य निर्वाचन आयोग से संवाद बनाकर अनुरोध करने के निर्देश दिए। 
मुख्यमंत्री ने कहा कि राजकीय कर्मी की मृत्यु की स्थिति में नियमानुसार परिवार के एक सदस्य का राजकीय सेवा में सेवायोजन किया जाए। शिक्षामित्र, रोजगार सेवक आदि की मृत्यु की दशा में परिवार के एक सदस्य का उस पद पर समायोजन किया जाए। 
मुख्यमंत्री ने कहा कि कोविड ड्यूटी कर रहे हेल्थ वर्कर्स, कोरोना वाॅरियर्स की कोविड संक्रमण से मृत्यु की स्थिति में नियमानुसार कम्पेनसेशन दिया जाए। अन्य राजकीय कर्मियों की भी कोरोना संक्रमण से मृत्यु होने पर अनुमन्य सहायता तत्काल उपलब्ध करायी जाए। ऐसे किसी भी कर्मी की देय धनराशि बकाया न रहे। प्रभावित कर्मी से सम्बन्धित सभी प्रकरणों का समय-सीमा में निस्तारण किया जाए। 
पुलिस का मानवीय चेहरा आया सामने, पति के इलाज के लिए दिए 10 हजार रुपए
- छिनैती करने वाले दो युवक तमंचा समेत गिरफ्तार
शाहजहांपुर, 20 मई 2021 ( उ.प्र.समाचार सेवा) । थाना बंडा क्षेत्र में पति के इलाज के लिए बैंक से निकलकर रुपए लेकर जा रही एक महिला से दो बाइक सवारों ने बीस हजार रुपए से भरा थैला छीन लिया और फरार हो गए। सूचना पर पहुंचे बंडा थानाध्यक्ष को पीड़ित महिला ने अपनी परेशानी बताई। पति के इलाज एवं उसकी जरुरत को समझते हुए थानाध्यक्ष ने तत्काल अपने पास से पीड़ित महिला को दस हजार रुपए दिए और 24 घंटे के अंदर छिनैती करने वाले दोनों युवकों को भी अवैध असलहों के साथ गिरफ्तार कर लिया। पति के इलाज के लिए पीड़ित महिला को दस हजार रूपए की मदद करने वाले बंडा थानाध्यक्ष का मानवीय चेहरा सामने आने पर जनता द्वारा उनकी सराहना और भूरी भूरी प्रशंसा की जा रही है।
पुलिस के अनुसार, थाना बंडा क्षेत्र के गांव पटनी निवासी राजाराम कई दिन से बीमार थे। कल बुधवार को पति के इलाज के लिए उनकी पत्नी रामा देवी बैंक से बीस हजार रूपए निकालकर थैले में रखकर जा रही थीं। इसी बीच पटनी तिराहे के पास दो अज्ञात बाइक सवार युवकों ने तमंचे के बल पर उनसे रुपयों से भरा थैला छीन लिया और मौके से फरार हो गए। सूचना पर बंडा थानाध्यक्ष मनोज कुमार मौके पर पहुंचे और मौका मुआयना कर छिनैती करने वाले दोनों युवकों के खिलाफ संबंधित धाराओं में मुकदमा दर्ज किया। इस दौरान थानाध्यक्ष को पीड़ित महिला ने पति के इलाज के लिए रुपए की जरूरत बताई। पीड़ित महिला की परेशानी और जरूरत को समझते हुए थानाध्यक्ष मनोज कुमार ने तत्काल पीड़ित महिला को सहानुभूति के लिए दस हजार रुपए दिए। साथ ही थाना बंडा पुलिस ने 24 घंटे के अंदर मुखबिर की सूचना पर छिनैती करने वाले दोनों युवकों को बीआरसी ग्राउन्ड के पास से गिरफ्तार कर लिया। जिनके पास से पुलिस ने दो 315 बोर के तमंचे, कुछ कारतूस और छीने गए बीस हजार रुपए और बैंक की पासबुक बरामद कर पकड़े गए आरोपित थाना सदर बाजार क्षेत्र के मोहल्ला एमनजई जलालनगर निवासी अभिषेक सिंह और रवि कुमार के खिलाफ संबंधित धाराओं में मुकदमा दर्ज कर विधिक कार्रवाई करते हुए जेल भेज दिया है। पीड़ित महिला को दस हजार रुपए की तत्काल मदद करने वाले बंडा थानाध्यक्ष और उनकी टीम की जनता द्वारा सराहना और भूरी भूरी प्रशंसा की जा रही है।

अवैध शराब के साथ 46 गिरफ्तार
-सात भट्टी और 42 सौ लीटर लहन किया नष्ट
शाहजहांपुर, 20 मई 2021 ( उ.प्र.समाचार सेवा) ।  पुलिस अधीक्षक एस आनंद के निर्देश पर जनपद में अवैध शराब के खिलाफ चलाए जा रहे अभियान के तहत जनपद के अलग-अलग थाना पुलिस ने 482 लीटर अवैध शराब के साथ 46 लोगों को गिरफ्तार किया है। पुलिस ने मौके से शराब बनाने के उपकरण बरामद करते हुए सात भट्टी और 42000 लीटर लहन को भी नष्ट किया है।
पुलिस अधीक्षक एस आनंद ने बताया कि जनपद में अवैध शराब के खिलाफ चलाए जा रहे अभियान के तहत जनपद के अलग-अलग थाना पुलिस ने 24 घंटे के अंदर पांच हजार लीटर अवैध शराब बरामद करते हुए 46 लोगों को गिरफ्तार किया है और मौके से शराब बनाने की उपकरण बरामद करते हुए सात भट्टी और करीब चार हजार लीटर लहन को भी नष्ट किया है।

रोड किनारे मिले घायल युवक की उपचार के दौरान मौत, हत्या का आरोप
शाहजहांपुर, 20 मई 2021 ( उ.प्र.समाचार सेवा) ।  थाना सिधौली क्षेत्र में रोड किनारे मिले युवक की उपचार के दौरान मौत हो गई। परिजनों ने युवक के मौसा समेत दो लोगों पर हत्या का आरोप लगाया है। पुलिस ने युवक के शव को पोस्टमार्टम के लिए भेज दिया है और जांच में जुट गई है।
थाना सिधौली क्षेत्र के गांव आलमपुर निवासी रामेश्वर ने बताया कि उनके साले थाना निगोही क्षेत्र के हरपालपुर निवासी दीनदयाल के बेटे संजीव कुमार की 12 मई को शादी थी। बारात निगोही थाना क्षेत्र के भूरखेड़ा में जानी थी। शादी में जाने के लिए उसके साडू अमरजीत निवासी गांव अख्तियारपुर थाना सिधौली उसके 29 वर्षीय बेटे तुलसीराम को घर से बुलाकर ले गए थे। देर रात तक ना लौटने पर उन्होंने अपने साडू अमरजीत से बेटे की जानकारी ली। तो उन्होंने बताया कि तुलसीराम संजीव की शादी में शामिल होने गया है। इसके बाद 13 मई की शाम उनका बेटा अख्तियारपुर पुलिया के पास रोड किनारे घायल अवस्था में पड़ा मिला। उसके पास ही अमरजीत की मोटरसाइकिल पड़ी थी। सूचना पर उन्होंने तत्काल बेटे तुलसीराम को जिला अस्पताल में भर्ती कराया। जहां बीती शाम करीब 7:00 बजे उसकी उपचार के दौरान मौत हो गई। रामेश्वर का आरोप है कि अमरजीत और उसके भाई सर्वजीत ने उसके बेटे तुलसीराम को पीट पीटकर मार डाला। फिलहाल, पुलिस ने शव को पोस्टमार्टम के लिए भेज दिया है और जांच में जुट गई है। मृतक चार भाइयों में सबसे बड़ा था उसकी मौत पर परिजनों का रो रो कर बुरा हाल है।